Tabiiy suv havzalari mahsuldorligini oshirishda baliqlantirish meʼyorlari va texnologiyasini tasdiqlash toʻgʻrisida
(order, 2026-01-20)

Oʻzbekiston Respublikasi Prezidentining 2018-yil 6-apreldagi PQ-3657-son “Baliqchilik tarmogʻini jadal rivojlantirishga doir qoʻshimcha chora-tadbirlar toʻgʻrisida”gi qaroriga muvofiq buyuraman: 1. Tabiiy suv havzalari mahsuldorligini oshirishda baliqlantirish meʼyorlari va texnologiyasi ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran uch oy oʻtgach kuchga kiradi. Mazkur hujjat tabiiy suv havzalarini baliqlantirish meʼyorlari va texnologiyasini belgilaydi. 1. Mazkur hujjat talablari tabiiy suv havzalarida baliq yetishtirish bilan shugʻullanuvchi yuridik shaxslarga nisbatan tatbiq etiladi. 2. Mazkur Nizomda chavoq deganda baliqlarni lichinka davridan keyingi rivojlanish bosqichi tushuniladi. 3. Har bir tabiiy suv havzasining biologik xususiyatidan kelib chiqqan holda tabiiy suv havzasi tegishli oʻsimlikxoʻr baliqlar bilan baliqlantiriladi. 4. Tabiiy suv havzalarida baliq yetishtirish boshlangan vaqtdan keyin 3 yil davomida har yili 1 gektar suv havzasi kamida 50 dona oʻsimlikxoʻr baliqlarning chavoqlari bilan baliqlantirilishi lozim. Bunda oʻsimlikxoʻr baliqlar chavoqlarining ogʻirligi 20 grammdan kam boʻlmasligi kerak. 5. Tabiiy suv havzalarining qirgʻoqlarida baliq chavoqlarini yetishtirish uchun chavoq hovuzlari tashkil etilishi mumkin. Bunda har bir chavoq hovuzlarining maydoni 0,5 gektardan koʻp boʻlmasligi lozim. 6. Tabiiy suv havzalarini baliqlantirish maqsadida suvga tashlanadigan baliq chavoqlarining soni va ogʻirligi quyidagicha aniqlanadi: baliq chavoqlarini yetishtiruvchi tashkilotning tegishli mutaxassisi hamda tegishli tuman (shahar) veterinariya boʻlimining ixtiopatologi ishtirokida oʻlchash sigʻimiga ixtiyoriy miqdordagi baliq chavoqlari olinadi; sigʻimga olingan baliq chavoqlarining tabiiy suv havzasini baliqlantirishga yaroqliligi hamda kasallik alomatlari mavjud yoki mavjud emasligi aniqlanadi; tabiiy suv havzasini baliqlantirishga yaroqli hamda kasallik alomatlari mavjud emas deb topilgan baliq chavoqlarining ogʻirligi oʻlchanadi, ularning soni sanaladi, shuningdek har bir baliq chavogʻining vazni aniqlanadi. 7. Tabiiy suv havzasini baliqlantirishga yaroqli hamda kasallik alomatlari mavjud emas deb topilgan baliq chavoqlarini tashish tirik baliq tashishga moʻljallangan maxsus transport vositasida amalga oshiriladi. Bunda, maxsus yelim xaltaning hajmidan kelib chiqib uchdan ikki qismi baliq chavoqlari yashab turgan suv bilan toʻldiriladi va baliq chavoqlari tashlanadi, shuningdek xalta germetik holda qadoqlanadi. Germetik holda qadoqlangan xaltalar maxsus transport vositasining baliqlarni tashishga moʻljallangan qismiga joylashtiriladi va tashish amalga oshiriladi. 8. Tabiiy suv havzasiga baliq chavoqlarini tashlashdan oldin tabiiy suv havzasining tegishli hududida meliorativ ishlar amalga oshiriladi. Bunda, tabiiy suv havzasining tegishli hududidagi suv oʻtlari oʻrib tashlanadi. 9. Tabiiy suv havzasining tegishli hududida meliorativ ishlar Oʻzbekiston Respublikasi Ekologiya va iqlim oʻzgarishi milliy qoʻmitasi hududiy boʻlinmalarining tegishli mutaxassislari ishtirokida amalga oshiriladi. 10. Maxsus transport vositasida tabiiy suv havzasiga olib kelingan baliq chavoqlarini tabiiy suv havzasiga tashlashdan oldin maxsus transport vositasidagi suvning harorati va tabiiy suv havzasi suvining harorati oʻlchanishi zarur. 11. Tabiiy suv havzasi suvining harorati maxsus transport vositasidagi suvning haroratidan 5 oS farq qilganda maxsus transport vositasidagi suvning harorati tabiiy suv havzasi suvining haroratiga tenglashtirilishi lozim. 12. Maxsus transport vositasidagi baliq chavoqlarini tabiiy suv havzasiga tashlash tabiiy suv havzasining sayoz boʻlgan qirgʻogʻida amalga oshiriladi. 13. Mazkur Nizom Oʻzbekiston Respublikasi Suv xoʻjaligi vazirligi, Ekologiya va atrof-muhitni muhofaza qilish davlat qoʻmitasi, Davlat veterinariya qoʻmitasi, “Ipoteka bank” aksiyadorlik tijorat ipoteka banki, “Oʻzbekbaliqsanoat” uyushmasi, Savdo-sanoat palatasi bilan kelishilgan.